ประสิทธิผลของกลไกการกำกับดูแลกิจการ? (ตอนที่ 5)
สมมติฐานที่ 7 การปฏิบัติหน้าที่ของคณะกรรมการมีอิทธิพลเชิงบวกต่อประสิทธิผลของการกำกับดูแลกิจการของบริษัทจดทะเบียน
25 ก.ย. 2555

สมมติฐานที่ 7 การปฏิบัติหน้าที่ของคณะกรรมการมีอิทธิพลเชิงบวกต่อประสิทธิผลของการกำกับดูแลกิจการของบริษัทจดทะเบียน
นอกจากความเป็นอิสระจากฝ่ายบริหาร ประสิทธิภาพของคณะกรรมการยังขึ้นอยู่กับกิจกรรมและการปฏิบัติหน้าที่ของคณะกรรมการ หน้าที่ที่กล่าวถึงนี้ไม่จำกัดเฉพาะการทำหน้าที่ในห้องประชุม การทำหน้าที่ในที่ประชุมเป็นเพียงพี่เลี้ยงและติดตามดูแลผลประกอบการและปฏิบัติตามกฎหมาย อย่างไรก็ตามการประชุมยังถือว่าเป็นกระบวนการปฏิบัติหน้าที่ที่สำคัญ มีผลการศึกษาวิจัยชี้ว่าจำนวนการประชุมของคณะกรรมการตรวจสอบมีผลเชิงบวกต่อการให้ข้อมูลข่าวสาร
สมมติฐานที่ 8 การปฏิบัติหน้าที่ของคณะกรรมการมีอิทธิพลเชิงบวกต่อประสิทธิผลขององค์กรของบริษัทจดทะเบียน
สมมติฐานนี้อาศัยผลวิจัยสนับสนุนหลายกรณี มีผลการวิจัยพบว่าความถี่ของการประชุมมีผลต่อการฟื้นฟูกิจการหรือฟื้นฟูผลการดำเนินงานได้เร็วขึ้น ความถี่การประชุมของคณะกรรมการตรวจสอบทำให้ต้นทุนการเงินลดลง กรรมการเข้าร่วมประชุมมากกว่า 75% มีผลเชิงบวกต่อมูลค่าของบริษัท นอกจากนี้ยังมีคำแนะนำจากผู้เชี่ยวชาญที่ชี้แนะว่าหากต้องการติดตามดูแลและควบคุมให้ใกล้ชิดมากขึ้น ควรเพิ่มจำนวนครั้งการประชุมคณะกรรมการให้มากขึ้น
ผลศึกษา ไม่เป็นไปตามสมมติฐานทั้งสองกรณี
เหตุผลหลักน่าจะมาจากข้อจำกัดของการศึกษาที่ต้องอาศัยจำนวนครั้งของการประชุมและจำนวนกรรมการที่เข้าประชุมแต่ละครั้งที่เปิดเผยเท่านั้น ไม่มีการเปิดเผยถึงเนื้อหาสาระของการประชุม ในความเป็นจริง เนื้อหาสาระของการประชุมมีผลต่อประสิทธิภาพของการปฏิบัติหน้าที่ของคณะกรรมการ นอกจากนี้ประสิทธิผลที่แท้จริงยังขึ้นอยู่กับการมีมติที่ชัดเจนจากที่ประชุม การติดตามผลการปฏิบัติตามมติของฝ่ายบริหาร ผลทางตรงของการปฏิบัติหน้าที่ของคณะกรรมการต่อประสิทธิผลของการกำกับดูแลขึ้นอยู่กับความรู้และประสบการณ์เกี่ยวกับการทำหน้าที่ของคณะกรรมการ ส่วนผลทางตรงต่อประสิทธิผลขององกรค์ขึ้นอยู่กับสาระสำคัญของการปฏิบัติหน้าที่ของคณะกรรมการ
สมมติฐานที่ 9 ค่าตอบแทนกรรมการและฝ่ายบริหารมีอิทธิพลเชิงบวกต่อประสิทธิผลของการกำกับดูแลกิจการของบริษัทจดทะเบียน
ผู้เชี่ยวชาญเรื่องค่าตอบแทนเชื่อว่า ค่าตอบแทนที่เหมาะสมสามารถดึงเอาความตั้งใจทำงานออกมาได้จากผู้รับค่าตอบแทน จึงเชื่อว่าค่าตอบแทนที่เหมาะสมจะจูงใจให้คณะกรรมการสร้างผลประโยชน์ให้ตัวการและลดความขัดแย้งทางผลประโยชน์ตามทฤษฎีตัวการและตัวแทน นอกจากนี้ยังเป็นการสร้างความสัมพันธ์อันดีที่จะช่วยกันสร้างความมั่งคั่งและมั่นคงทางการเงินให้กับกิจการ มีงานวิจัยของบริษัทจดทะเบียนในประเทศสเปน พบว่า ค่าตอบแทนกรรมการมีผลต่อแนวโน้มการเปลี่ยนผู้บริหารระดับสูงและความสมัครใจในการเปิดเผยข้อมูล เท่ากับว่าค่าตอบแทนกรรมการมีอิทธิพลต่อความเด็ดขาดในการตัดสินใจเลิกจ้างผู้บริหารระดับสูงในกรณีที่ผู้บริหารระดับสูงมีผลงานไม่ได้มาตรฐานและคุณภาพตามที่คาดหวัง
โปรดติดตามต่อสัปดาห์หน้า